b"\n_START_ARTICLE_\nSant Nazari de Rossell\xc3\xb3\n_START_SECTION_\nEtimologia\n_START_PARAGRAPH_\nEl nom del poble procedeix de l'advocaci\xc3\xb3 de la seva parr\xc3\xb2quia, dedicada a sant Nazari. El nom antic, Solsa, o Sols\xc3\xa0, segons alguns autors, prov\xc3\xa9, segons Joan Coromines, de l'adjectiu llat\xc3\xad salsus (salat). Segons el fil\xc3\xb2leg esmentat, podria derivar d'un intersulsus (entre indrets salats), palesant la seva situaci\xc3\xb3 en una zona de maresmes i salines.\n_START_SECTION_\nEl poble de Sant Nazari\n_START_PARAGRAPH_\nEl nucli urb\xc3\xa0 primitiu de Sant Nazari, situat en un petit tur\xc3\xb3 a 6 m alt entre el rec de drenatge de la Fossella, al nord, i el riu del Reart, al sud, era molt petit (carrers del Centre, de l'Esgl\xc3\xa9sia, Llarg, dels Llorers i de la Torreta), vertebrat a l'entorn de les restes de l'antic castell i de l'esgl\xc3\xa9sia parroquial de Sant Nazari, formant una cellera, com \xc3\xa9s habitual en molt pobles rossellonesos. El creixement del darrer ter\xc3\xa7 del segle\xc2\xa0xx ha obert tot de vies noves: les avingudes de Cabestany, de Canet i d'Elna i els carrers d'Ar\xc3\xadstides Maillol, de la Casa de la Vila, de la Parra, de les Parragueres. del General Leclerc, del Mariscal Joffre, del Serrat de Madama_NEWLINE_El creixement del poble en els darrers cinquanta anys ha produ\xc3\xaft un eixamplament del nucli urb\xc3\xa0, sobretot en urbanitzacions de cases a\xc3\xafllades, amb jard\xc3\xad, com \xc3\xa9s habitual actualment a tot el Rossell\xc3\xb3. El poble vell cont\xc3\xa9 els antics barris de Per Baix, Per Munt o el Cim del Vilatge, el Pou de les Eres, Sant Nazari i l'Era o el Camp de l'Era. Al seu entorn s'han format en els darrers cinquanta anys les urbanitzacions de la Colomina, l'Oliu i el Serrat de Madama.\n_START_SECTION_\nLa Mota de Vila Munt\xc3\xa0 (o de Sant Nazari)\n_START_PARAGRAPH_\nAntic castell i possiblement poblat situat al nord-oest de Sant Nazari, prop del Mas de Rocabruna i del santuari de la Mare de D\xc3\xa9u de l'Arca. Actualment del tot desaparegut.\n_START_SECTION_\nEl territori comunal\n_START_PARAGRAPH_\nUn petit conjunt de masos, alguns ja absorbits pel cont\xc3\xadnuum urb\xc3\xa0 del poble, completen els habitatges de Sant Nazari: Casot, Casot de les Cinc, Casot del Pas de les Vinyes, Casot d'en Sicart, Casots (o Casots de les Closes), Mas Bazan (o Mas de la Matalassaire), Mas Cam\xc3\xb3, Mas Casesnoves, Mas de l'Arca, Mas de la Ripolla (o Mas Nou de la Ripolla, o Mas Duran), Mas de les Puntes (o de la Punta), Mas d'en Portal, Mas de Rocabruna, Mas d'Oriola (o de l'Oriola), Mas Vell de la Ripolla (o el Mas Vell), X\xc3\xb2 l'Hull\xc3\xb3 (o Casot de l'Hull\xc3\xb3), X\xc3\xb2'n Bancarel (o Casot d'en Bancarel) i la Casa Gran (o Casa d'en Durand)._NEWLINE_El terme \xc3\xa9s dividit en partides, totes reflectides en el cadastre, algunes de les quals coincideixen en nom amb les masies que hi ha a prop, o amb les urbanitzacions que s'hi han creat: el Bosc, Cam\xc3\xad dels Arns, Cam\xc3\xad dels Salzes, Camp de la Creu, Camp de la Travessa, Camp de les Disputes, Camp de les Pubilles, Camp de les Porgueres, Camp de les Vinyes, Camp de l'Hort, Camp del Pil\xc3\xb3, Camp del Poll, Camp del Roure, Camp dels Bucs, Camp dels Oms, Camp d'en Barbet, Camp d'en Barrera, Camp d'en Despr\xc3\xa9s, Camp d'en Galdric, Camp d'en Gaspar, Camp d'en Granger, Camp d'en Pallassa, Camp d'en Pau, Camp d'en Pitena, Camp d'en Prats, Camp de Salelles, el Camp Llarg, les Cinc, els Cirerers (abans, Camp dels Cirerers), la Clava, les Closes, Colomina de les Torres, la Colomina de les Vinyes, Colomina d'en Pou, les Colomines, les Comunes, el Cortalat, les Costes, les Encantades, el Farratjal, Farratjal de l'Era, les Feixes, la Figuera, la Fonteta, les Forques, la Fossella, Franc Alleu, Franc Alleu Petit, la Gallarda, la Gara, les Garrigues, el Gorg d'en Bou, el Gorg d'en Lli, el Gorg d'en Roger, els Herminis, l'Hort, els Hortets, els Joncars (o les Jonques), la Joncassa, la Joncassa Grossa, les Llongaines, Mas Bazan, Mas Cam\xc3\xb3, Mas de les Puntes, Mas de Rocabruna, Mas d'Oriola, la Milanta, la Mitjania, Mont\xc3\xa0, el Munt de la Terra (o Amunt de la Terra), les Nou, l'Om, les Parets, les Parets d'en Barbet, el Pas de les Vinyes, la Passa, el Picass\xc3\xb3, el Pil\xc3\xb3, les Planes, Pont del Capon, Prat de la Ll\xc3\xa0ntia, els Prats de l'Era, Prats d'en Duran (o Prats de Lazerme), les Pubilles, les Puntes (abans, la Punta), la Ribalta, la Ripolla, les Rotes, el Roure (abans, la Colomina del Roure), Ruta d'Aleny\xc3\xa0, els Salobres, Sant Miquel de Forques, la Sanya (o els Sanills), Serrat de Madama (de \xc3\x87agarriga), les Serres, la Socarrada, les Soldes, el Soler de Llops (o el Soler Llops), el Solsorot, el Tamarigar, les Taupinyeres, Terres d'en Massobre, el Terr\xc3\xb3 Buix\xc3\xa0, Trauc de les Guilles, Trenta Passos, els Tres Salzets, la Vinyassa (o les Vinyasses), les Vinyes, el Xanxo (abans, la Xanxo), X\xc3\xb2'n Barbet (abans, Colomina d'en Barbet), X\xc3\xb2'n Costa (abans, Camp de la Costa) i X\xc3\xb2'n Piques. Cal dir que molts d'aquests noms s'han recuperat de la mem\xc3\xb2ria col\xc2\xb7lectiva, ja que estaven ja mig perduts.\n_START_SECTION_\nEls cursos d'aigua\n_START_PARAGRAPH_\nEl terme de Sant Nazari toca en dos sectors l'Estany de Sant Nazari, tot i que entremig hi ha el tros de terme de l'antic delta del Reart que pertany al terme de Canet de Rossell\xc3\xb3._NEWLINE_El principal curs d'aigua de Sant Nazari \xc3\xa9s el Reart, riu que a prop i al sud-est del poble es bifurca: el Reart Vell empr\xc3\xa8n la direcci\xc3\xb3 nord-est per tal d'abocar-se a l'Estany de Sant Nazari en el delta que va formar aquest riu, ja en terme de Canet de Rossell\xc3\xb3, i el Reart Nou, que marxa cap a llevant i tamb\xc3\xa9 entra en el terme de Canet de Rossell\xc3\xb3 abans d'abocar-se en aquest mateix estany._NEWLINE_A m\xc3\xa9s, solquen el terme de Sant Nazari uns quants torrents, que prenen el nom de c\xc3\xb2rrec: el C\xc3\xb2rrec, o C\xc3\xb2rrec de les Comunes, C\xc3\xb2rrec de Carlemany i C\xc3\xb2rrec dels Planassos. La resta de cursos d'aigua existents s\xc3\xb3n canals de drenatge, tan habituals en aquesta part de la Plana del Rossell\xc3\xb3: Agulla de la Clava, Agulla dels Joncars, Canal dels Gorgs, o Canal de Salelles, la Fossella i la Fossella Vella._NEWLINE_Algunes fonts i alguns pous testimonien l'abund\xc3\xa0ncia de l'aigua a Sant Nazari: com la Font dels Catalans i la Pompa de la Pla\xc3\xa7a, tots dos al poble, i el Pou de les Eres, a ran del nucli urb\xc3\xa0._NEWLINE_La poca al\xc3\xa7ada del territori fa que els diferents camins que recorren el terme de Salelles tinguin passos a gual d'aquests cursos d'aigua, com el Pas de l'Arca, el de la Socarrada, el del C\xc3\xb2rrec de Carlemany, el del C\xc3\xb2rrec dels Planassos, el de la Punta, el de la Ripolla, el de les Vinyes, o de l'Oriola i el Pas Nou.\n_START_SECTION_\nCarreteres\n_START_PARAGRAPH_\nCreuen el terme de Sant Nazari dues carreteres departamentals: la D-11 (D-900, a Salses-D-40, a Elna) i la D-42 (Cabestany-Sant Nazari de Rossell\xc3\xb3). La primera prov\xc3\xa9 del nord, de Canet de Rossell\xc3\xb3, i se'n va cap al sud, en direcci\xc3\xb3 a Aleny\xc3\xa0; la segona procedeix de l'oest, de Cabestany, i es troba amb la primera carretera esmentada al mig del poble de Sant Nazari. Sant Nazari dista 14 quil\xc3\xb2metres de Perpiny\xc3\xa0 i 5,5 de Cabestany, 4,5 de Canet de Rossell\xc3\xb3 i 4 d'Aleny\xc3\xa0, pobles amb els quals t\xc3\xa9 comunicaci\xc3\xb3 directa. No en t\xc3\xa9, en canvi, amb el ve\xc3\xad poble de Salelles, amb el qual es comunica per carretera a trav\xc3\xa9s de Cabestany o d'Aleny\xc3\xa0.\n_START_SECTION_\nMitjans de transport p\xc3\xbablic\n_START_PARAGRAPH_\nSant Nazari compta amb la l\xc3\xadnia 32 de la Compagnie de transports Perpignan M\xc3\xa9diterran\xc3\xa9e, que uneix Canet (a l'estiu, Canet Platja) amb Cabestany, passant per Sant Nazari.\n_START_SECTION_\nCamins\n_START_PARAGRAPH_\nEssent el territori de Sant Nazari tan pla i d'\xc3\xbas agr\xc3\xadcola, el terme est\xc3\xa0 solcat de camins, com els que comunicaven el poble amb els ve\xc3\xafns i altres llocs del Rossell\xc3\xb3, entre els quals destaquen el Cam\xc3\xad de Canet a Cabestany, el de Salelles a Aleny\xc3\xa0, o Ruta de Salelles, el de Salelles a Canet, el de Vilallonga, tamb\xc3\xa9 anomenat Cam\xc3\xad del Mas d'en Sisquella o de Mas de Rei, el Cam\xc3\xad Vell de Cabestany a Aleny\xc3\xa0, la Ruta d'Aleny\xc3\xa0, la de Cabestany i la de Canet, i la Travessa de Canet, o Travessa d'Aleny\xc3\xa0. D'altres camins uneixen el nucli de Sanr Nazari amb els masos i altres indrets del terme: Cam\xc3\xad de la Clava, de la Fossella, de la Socarrada, de les Planes, de les Puntes, del Mas Bazan, del Mas Blanc, del Mas de les Puntes, del Mas del Mol\xc3\xad, del Pas Nou, dels Arns i dels Salzes. Esment a part mereix l'antiga via romana, la Via Domitia, anomenada popularment Cam\xc3\xad de Carlemany.\n_START_SECTION_\nActivitats econ\xc3\xb2miques\n_START_PARAGRAPH_\nLa principal font de riquesa del municipi \xc3\xa9s l'agricultura, tot i que hi ha una certa activitat tur\xc3\xadstica, sobretot a l'estiu. La vinya ocupa 584 ha (la meitat de l'extensi\xc3\xb3 del terme comunal), en 218 d'elles es produeix un vi de qualitat superior, adscrit a la denominaci\xc3\xb3 del Rossell\xc3\xb3 dels Aspres; en 205 ha es fan vins d\xe2\x80\x99aperitiu; en 160 ha, vi corrent de taula, i nom\xc3\xa9s hi ha 1 ha destinada al ra\xc3\xafm de taula. Hi ha 142 ha d\xe2\x80\x99arbres fruiters, 37 en associaci\xc3\xb3 amb vinya. 111 s\xc3\xb3n d\xe2\x80\x99albercoquers, 15 de presseguers, 11 de pomeres i 6 de pereres. Tamb\xc3\xa9 s'hi troben 28 ha d\xe2\x80\x99hortalisses, 11 en associaci\xc3\xb3 amb fruiters, on es cullen apis, carxofes, escaroles, enciams i coliflors. Finalment, es dediquen 139 ha a pastures, que s\xc3\xb3n la base de la ramaderia, en la qual destaquen m\xc3\xa9s de 350 caps de bestiar ov\xc3\xad._NEWLINE_La Cooperativa Vit\xc3\xadcola de Sant Nazari, fundada als anys vint del segle\xc2\xa0xx, aglutina la major part dels productors. T\xc3\xa9 uns 20.000 litres de capacitat, i la vinificaci\xc3\xb3 es fa en cellers privats de masos importants del terme._NEWLINE_L'exist\xc3\xa8ncia d'una zona artesanal d\xc3\xb3na fe de l'activitat d'aquest sector en el poble de Sant Nazari de Rossell\xc3\xb3.\n_START_SECTION_\nHist\xc3\xb2ria\n_START_PARAGRAPH_\nA  mitjan segle XII, el castell de Solsa havia pertangut als Cabestany; n'era senyor Arnau de Cabestany, pare del trobador Guillem de Cabestany, com a feudatari de Gausfred III, comte de Rossell\xc3\xb3._NEWLINE_L'any 1230, part del senyoriu de Bomp\xc3\xa0s, Cabestany i Sant Nazari fou adquirit per l'orde de Sant Joan de Jerusalem, mitjan\xc3\xa7ant una permuta amb els templers del Masd\xc3\xa9u, amb la qual cosa entraren a formar part de la comanda de Bajoles._NEWLINE_Posteriorment pass\xc3\xa0 a domini reial, i el 1242 Guillem Aldabert, mercader perpinyanenc, el comprava per vendre'l a l'Orde de l'Hospital el 1268. En aquell moment ja hi posse\xc3\xafa alguns drets Guillem de Canet._NEWLINE_En 1254 les possessions de l'orde al Rossell\xc3\xb3 inclo\xc3\xafen el castrum et ville de Bajoles, Cabestany i Bomp\xc3\xa0s, i el 1296 tamb\xc3\xa9 ho fou Sant Nazari. Quan el 1322 el rei San\xc3\xa7 de Mallorca va crear el vescomtat de Canet, com a premi a la fidelitat del seu vassall Guillem de Canet, inclogu\xc3\xa9 Sant Nazari de Solsa dins de la seva jurisdicci\xc3\xb3, tot i que la senyoria del terme romangu\xc3\xa9 en mans dels hospitalers._NEWLINE_La visita prioral que l'any 1661 va fer el comanador de Bajoles, \xc3\xa9s especialment interessant per con\xc3\xa8ixer aquesta vila hospitalera situada vora l'estany que actualment porta el seu nom. En aquell temps era un poblet de deu cases, rectoria inclosa, regit per dos c\xc3\xb2nsols vassalls del comanador. Curiosament, aquest poble conservava les creus de terme que assenyalaven des de l'edat mitjana un territori protegit per l'Orde. Eren quatre creus de pedra que portaven esculpida la creu de Sant Joan al costat que mirava al poble i l'escut dels Pin\xc3\xb3s (pinyes), vescomtes de Canet, a l'altre. _NEWLINE_\xc3\x89s interessant per a la hist\xc3\xb2ria de la vila la menci\xc3\xb3 de dues illes, fetes manualment, dins de l'estany de Canet i de l'agulla (o abull\xc3\xb3) d'Aleny\xc3\xa0 que anava de Sant Nazari al mas de Don Francisco de Sagarriga. Una de les illes era m\xc3\xa9s gran i tenia a l'interior una barra de ferro (una fita\xc2\xa0?) amb els mateixos escuts de les creus de terme; la petita, anomenada illa d'en Peric\xc3\xb3, dividia l'estany entre Canet i Sant Nazari. La visita parla tamb\xc3\xa9 dels ceps que tenien per aplicar la just\xc3\xadcia i de dos lladres francesos que l'any 1640 foren castigats a cent assots i a ser marcats amb la creu de Sant Joan per haver furtat dos moltons. _NEWLINE_Com als altres llocs de la preceptoria de Bajoles, el comanador va tenir la senyoria sobre Sant Nazari des del segle XIV fins a la fi de l'Antic R\xc3\xa8gim._NEWLINE_El desaparegut lloc de Sant Miquel de Forques, d'altra banda, esmentat des del 982, pertangu\xc3\xa9 al monestir empordan\xc3\xa8s de Sant Pere de Rodes. Des del segle XV la seva esgl\xc3\xa9sia era sufrag\xc3\xa0nia de Sant Jaume de Canet. El 1369 una part dels drets sobre aquest lloc tamb\xc3\xa9 foren transferits al vescomtat de Canet._NEWLINE_El municipi es va unir amb Canet de Rossell\xc3\xb3 el 1971, per\xc3\xb2 se'n va tornar a separar despr\xc3\xa9s d'un refer\xc3\xa8ndum el 1983.\n_START_SECTION_\nAdscripci\xc3\xb3 cantonal\n_START_PARAGRAPH_\nEl 1790, aquesta comuna de Sant Nazari fou inclosa en el cant\xc3\xb3 d'Elna. El 1801 fou unida al cant\xc3\xb3 de Perpiny\xc3\xa0 Est, i hi ha rom\xc3\xa0s a partir de la fusi\xc3\xb3 amb Canet, el 1971. Aquest cant\xc3\xb3 fou suprimit el 1973, i la nova comuna s'afeg\xc3\xad aleshores al cant\xc3\xb3 de Perpiny\xc3\xa0 3. El 1982, Canet de Rossell\xc3\xb3 i Sant Nazari fou inclosa en el nou cant\xc3\xb3 de La Costa Radiant (La C\xc3\xb4te Radieuse), on restaren Canet de Rossell\xc3\xb3 i Sant Nazari despr\xc3\xa9s de llur separaci\xc3\xb3 el 1983. Finalment, Sant Nazari s'integr\xc3\xa0 al nou cant\xc3\xb3 de Canet de Rossell\xc3\xb3 el 1997._NEWLINE_Amb motiu de les eleccions departamentals del 2015, Salelles ha estat incl\xc3\xb2s en el nou cant\xc3\xb3 de La Costa Sorrosa, cant\xc3\xb3 n\xc3\xbamero 3, format per Canet de Rossell\xc3\xb3, Salelles, Sant Cebri\xc3\xa0 de Rossell\xc3\xb3 i Sant Nazari de Rossell\xc3\xb3. Els consellers departamentals triats en aquesta elecci\xc3\xb3 per aquest cant\xc3\xb3 han estat Armande Barr\xc3\xa8re, de l'UMP, adjunta al batlle a Canet, i Thierry del Poso, de l'UMP, batlle de Sant Cebri\xc3\xa0.\n_START_SECTION_\nPatrimoni\n_START_PARAGRAPH_\nEl patrimoni arquitect\xc3\xb2nic de Sant Nazari est\xc3\xa0 constitu\xc3\xaft per alguns edificis, la major part dels segles XIX i XX. Hi destaquen la Cava Cooperativa i la Casa de la Vila. Amb m\xc3\xa9s antiguitat, tot i que en part enderrocada, hi ha la Torre, d'origen medieval per\xc3\xb2 caiguda el 1972 (a l'interior de les seves restes es va instal\xc2\xb7lar la Font dels Catalans)._NEWLINE_Entre els edificis religiosos destaca l'esgl\xc3\xa9sia parroquial de Sant Nazari, de darreries del segle\xc2\xa0xix i comen\xc3\xa7aments del XX, tot i que est\xc3\xa0 documentada des del 899. \xc3\x89s constru\xc3\xafda amb alternan\xc3\xa7a de palets de riera i maons, a l'estil de les cooperatives rosselloneses. A ponent del poble, prop de la Ruta de Cabestany i al sud-oest del Mas de l'Arca, hi ha la Capella de la Mare de D\xc3\xa9u de l'Arca, santuari amb un absis poligonal, totalment reconstru\xc3\xaft al segle\xc2\xa0xix. Al centre del poble, el Crist: imatge de Jesucrist crucificat a l'antiga entrada del poble des de Cabestany.\n_START_SECTION_\nEnsenyament i Cultura\n_START_PARAGRAPH_\nSant Nazari de Rossell\xc3\xb3 compta amb una llar d'infants i una escola d'ensenyament primari. Els estudiants de secund\xc3\xa0ria assisteixen al col\xc2\xb7legi de Cabestany._NEWLINE_El poble compta amb l'espai polivalent de la sala Jean Cortie, que est\xc3\xa0 oberta a tota mena d'activitats culturals, art\xc3\xadstiques i associatives del municipi. A part, la capella de l'Arca i els jardins que l'envolten s'utilitzen per a tota mena de manifestacions i activitats, p\xc3\xbabliques o privades._NEWLINE_Les associacions culturals de Sant Nazari s\xc3\xb3n de dansa, punt de creu i sardanisme, entre d'altres.\n_START_SECTION_\nLleure i esports\n_START_PARAGRAPH_\nSant Nazari t\xc3\xa9 nombrosos espais per al lleure i l'esport. D'una banda, tres parcs amb jocs per a infants (de l'Avinguda de Par\xc3\xads, del Parc del Bicentenari i del Parc Durand), un espai de lleure, una pista de skate i una altra de bicicleta tot terreny._NEWLINE_Els espais esportius s\xc3\xb3n el Poliesportiu de Llevant, les pistes de tennis del Bicentenari, l'estadi municipal Marc-Henry Tany\xc3\xa8res, les pistes de petanca i les pistes de b\xc3\xa0squet._NEWLINE_Pel que fa a associacions esportives, n'hi ha d'atletisme, b\xc3\xa0dminton, billar, ca\xc3\xa7a, dansa esportiva, excursionisme, futbol, gimn\xc3\xa0stica, ioga, petanca i tennis."